EURÓPSKA KOMISIA V Bruseli1. 6. 2018 COM(2018) 395 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Iniciatíva EÚ zameraná na opeľovače {SWD(2018) 302 final}

{SWD(2018) 303 final}



1.Potreba opatrení na úrovni EÚ týkajúcich sa opeľovačov Pozornosť verejnosti sa v uplynulých rokoch zamerala na kritickú situáciu populácií včely medonosnej, ktorých úbytky boli zaznamenané v EÚ aj v ostatných krajinách sveta. V pozadí tohto javu, ktorý má veľkú publicitu, stojí oveľa rozsiahlejší problém, a to prudký pokles výskytu a diverzity všetkých európskych druhov voľne žijúceho opeľujúceho hmyzu vrátane voľne žijúcich včiel, pestríc, motýľov a môr. Mnohé druhy opeľovačov vyhynuli alebo im vyhynutie hrozí. Tento stav vyvoláva vážne znepokojenie, pretože opeľovače sú neoddeliteľnou súčasťou zdravých ekosystémov. Bez nich by došlo k úbytku a v konečnom dôsledku k vyhynutiu mnohých druhov rastlín, ako aj organizmov, ktoré sú od nich závislé, čo by malo závažné ekologické, sociálne a hospodárske dôsledky. Plodiny závislé od opeľovačov potrebujú na opelenie tieto živočíchy v rôznej miere. Odhaduje sa, že 5 – 8 % súčasnej celosvetovej produkcie plodín je priamo závislých od opeľovania živočíchmi. V samotnej EÚ závisí (aspoň čiastočne) od opeľovania živočíchmi 84 % druhov plodín a 78 % druhov voľne rastúcich kvetov. S hmyzími opeľovačmi je priamo spojená ročná poľnohospodárska produkcia EÚ v hodnote 15 mld. EUR. V prvej celosvetovej správe o opeľovačoch vydanej Medzivládnou vedecko-politickou platformou pre biodiverzitu a ekosystémové služby sú uvedené tieto hlavné hrozby pre opeľovače: zmena využívania pôdy, intenzívne poľnohospodárstvo a používanie pesticídov, znečistenie životného prostredia, invázne nepôvodné druhy, patogény a zmena klímy. Poukazuje sa v nej aj na závažné medzery vo vedomostiach o spôsobe fungovania uvedených faktorov, ako aj na potrebu medzisektorových opatrení pri ich riešení. V Dohovore o biologickej diverzite sa potvrdili zistenia správy a poukázalo sa na význam opeľovačov a ekosystémových služieb, ktoré poskytujú, pri dosahovaní viacerých cieľov OSN týkajúcich sa udržateľného rozvoja. Európska únia prijala celý rad opatrení v prospech opeľovačov, najmä v rámci politiky v oblasti životného prostredia a zdravia (presnejšie v smerniciach o vtákoch a biotopoch a právnych predpisoch EÚ o pesticídoch), ako aj v rámci spoločnej poľnohospodárskej politiky, politiky súdržnosti a politiky v oblasti výskumu a inovácie. Existuje aj viacero vnútroštátnych a regionálnych stratégií týkajúcich sa opeľovačov. Zatiaľ však nebolo prijaté žiadne jednotné a koordinované opatrenie na úrovni EÚ, ktoré by reagovalo na úbytok opeľovačov na základe integrovaného prístupu zahŕňajúceho rôzne sektory a politiky. Európska únia a jej členské štáty musia tento problém riešiť spoločne. V tomto oznámení sa opisujú strategické ciele a súbor opatrení, ktoré má prijať EÚ a jej členské štáty s cieľom reagovať na úbytok opeľovačov v EÚ a prispieť k celosvetovému úsiliu o ich ochranu. Stanovuje sa ním rámec integrovaného prístupu k danému problému a účinnejšieho využívania existujúcich nástrojov a politík. Iniciatíva je príkladom úsilia Komisie o rýchlejšie dosiahnutie cieľa stratégie EÚ 2020 spočívajúceho v zastavení a zvrátení straty biodiverzity a ekosystémových služieb, ktorý bol opätovne potvrdený v Akčnom pláne pre ľudí, prírodu a hospodárstvo. Je reakciou na výzvy Európskeho parlamentu a Rady na prijatie opatrení na ochranu opeľovačov a ich biotopov s cieľom zastaviť ich úbytok. Vo verejnej konzultácii pri príprave tejto iniciatívy sa zistilo, že iniciatívu EÚ zameranú na opeľovače dôrazne podporujú všetky skupiny zainteresovaných strán, a najmä široká verejnosť. 2.Časti iniciatívy Ciele a opatrenia stanovené v tejto iniciatíve majú zlepšiť vedecké poznatky o úbytku hmyzích opeľovačov, riešiť jeho hlavné známe príčiny a posilniť spoluprácu medzi všetkými dotknutými aktérmi. Pozornosť iniciatívy sa síce zameriava na voľne žijúce opeľovače, zároveň však reaguje na výzvy, ktoré sú spoločné pre všetky opeľovače. Bude preto prínosná aj pre domestikované opeľovače, predovšetkým včely medonosné, a doplní podporu včelárstva a zdravia včelstiev zo strany EÚ. Navrhnuté opatrenia sa síce majú realizovať v krátkodobom horizonte, uvedú však do pohybu kľúčové procesy a zavedú sa nimi mechanizmy umožňujúce dlhodobo a celostným spôsobom čeliť tejto výzve. Úspešné vykonávanie opatrení si vyžiada primerané finančné a ľudské zdroje. Politici a orgány verejnej moci nemôžu čeliť tejto výzve sami. Bude potrebné zapojiť aj občanov EÚ a podnikateľský sektor. PRIORITA I: Zlepšenie vedomostí o úbytku opeľovačov, jeho príčinách a dôsledkoch PRIORITA II: Riešenie príčin úbytku opeľovačov PRIORITA III: Zvyšovanie informovanosti, zapojenie širokej verejnosti a podpora spolupráce V iniciatíve sa stanovujú dlhodobé ciele a krátkodobé opatrenia v rámci troch priorít: Rôzne opatrenia a čiastkové opatrenia v rámci jednotlivých priorít sú podrobne opísané v tabuľke uvedenej v prílohe. 2.1.PRIORITA I: Zlepšenie vedomostí o úbytku opeľovačov, jeho príčinách a dôsledkoch Európska únia už podporuje vytváranie cenných vedomostí (napríklad prostredníctvom projektov ALARM a STEP a európskeho červeného zoznamu). Získané vedomosti síce jasne potvrdzujú znepokojivý úbytok opeľovačov a vyžadujú si prijatie okamžitých opatrení, medzery v nich sú však stále značné. Nie je známy celý rozsah úbytku a zatiaľ nie sú úplne vysvetlené jeho dôsledky pre ľudskú spoločnosť a hospodárstvo. Boli určené hlavné hrozby pre opeľovače a je možné prijať okamžité opatrenia založené na vedomostiach, ale vedomosti o individuálnych vplyvoch a vzájomných vzťahoch týchto hrozieb si vyžadujú ďalší výskum. Zlepšovanie vedomostí preto tvorí základnú časť tejto iniciatívy a vyžiada si spoločné úsilie Komisie, členských štátov, Európskej environmentálnej agentúry, akademickej obce, zainteresovaných strán a občanov. Je potrebné lepšie monitorovať druhy opeľovačov a ich populácie v EÚ. Rozvoj koordinovaného monitorovania zameraného na doplnenie chýbajúcich vedomostí o ich stave a trendoch si vyžiada spoločné úsilie EÚ a jej členských štátov. Bude potrebné zostaviť technickú expertnú skupinu, ktorá vypracuje metodiku nákladovo efektívneho a normalizovaného monitorovania. Potenciál zapojiť sa do tohto procesu má aj občianska veda či nástroje a technológia IKT, ako sú napríklad vytváranie čiarových kódov DNA (DNA barcoding) a strojové učenie. Kvalitné miestne údaje z monitorovania umožnia posúdiť ohrozené druhy opeľovačov a vypracovať pre ne stabilné ukazovatele. Tieto ukazovatele by pomohli pri posudzovaní vplyvov rôznych politík EÚ, a to najmä v oblasti životného prostredia, poľnohospodárstva a zdravia, ako aj pri sledovaní pokroku EÚ pri dosahovaní cieľov OSN v oblasti trvalo udržateľného rozvoja: cieľa č. 2 (Úplné odstránenie hladu) a cieľa č. 15 (Život na pevnine). Spoločne s údajmi o hrozbách pre opeľovače a opeľovanie by umožnili uskutočniť integrované posúdenie úbytku opeľovačov a jeho vplyvu na spoločnosť a hospodárstvo prostredníctvom nástrojov ako mapovanie a posudzovanie ekosystémov a ich služieb a evidencia prírodného kapitálu týkajúca sa opeľovačov a opeľovania, ako aj pripraviť primerané politické reakcie. Je potrebné posilniť výskum a inováciu vo všetkých oblastiach: rozsah problému (stav a trendy vývoja populácie opeľovačov), riešenie príčin (hrozby pre opeľovače, ich relatívny význam a vzájomné pôsobenie) a dôsledky (vplyv na prírodu, dobré životné podmienky ľudí a hospodárstvo). Mal by sa podporiť základný výskum (systematizácia, taxonómia), ako aj aplikovaný výskum s cieľom rozšíriť kapacitu EÚ v oblasti monitorovania a posudzovania v súvislosti s opeľovačmi. Onedlho budú k dispozícii výsledky niekoľkých prebiehajúcich výskumných projektov, ktoré sa týkajú opeľovačov, ako aj inovácie v oblasti ochrany rastlín, integrovaných prístupov v oblasti zdravia a alternatív pesticídov. Predpokladom lepšieho využívania existujúcich zdrojov na vytvorenie nových vedomostí a inovatívnych riešení je otvorený prístup k údajom a informáciám týkajúcim sa opeľovačov. Malo by sa vynaložiť ďalšie úsilie na spojenie rozptýlených údajov a informácií a zjednodušenie prístupu k nim. 2.2.PRIORITA II: Riešenie príčin úbytku opeľovačov Rozmanitosť faktorov spôsobujúcich úbytok opeľovačov si vyžaduje opatrenia na zmiernenie tohto úbytku v rámci rôznych sektorov a politík.

Na najviac ohrozené druhy a biotopy opeľovačov v EÚ, ako sú napríklad opeľovače chránené na základe smernice o biotopoch alebo zahrnuté do európskeho červeného zoznamu, by sa mali vzťahovať prioritné opatrenia a financovanie. V tejto súvislosti bude zohrávať významnú úlohu program LIFE. Strata biotopov Komisia v záujme lepšieho vykonávania smernice o vtákoch a smernice o biotopoch realizuje Akčný plán pre ľudí, prírodu a hospodárstvo. Smernica o biotopoch obsahuje zoznam len obmedzeného počtu druhov opeľovačov, ale opeľovačom môžu významne pomôcť ochranné opatrenia pre chránené druhy biotopov, ako sú napríklad trávne porasty. Lepšie vykonávanie smernice má teda zásadný význam pre riešenie jednej z hlavných hrozieb pre opeľovače, ktorou je strata biotopov. Zelená infraštruktúra môže ďalej zlepšiť prírodné podmienky potrebné na udržanie prospievajúcich biotopov opeľovačov, keďže poskytuje prírodné riešenia a posilňuje súdržnosť a prepojenie sústavy Natura 2000 v širšej vidieckej a mestskej krajine. Zásadné príležitosti na zachovanie a vytváranie biotopov opeľovačov vo vidieckych a mestských oblastiach v období do roku 2020 ponúka spoločná poľnohospodárska politika a politika súdržnosti EÚ. Štruktúra spoločnej poľnohospodárskej politiky (vrátane krížového plnenia, priamych platieb a opatrení na rozvoj vidieka) poskytuje rozsiahly súbor nástrojov potrebných na zmiernenie tlakov na opeľovače, ktoré sú dôsledkom intenzívneho poľnohospodárstva a zmeny využívania pôdy vrátane opúšťania poľnohospodárskej pôdy. Medzi tieto nástroje patria hlavne oblasti ekologického záujmu, na ktoré sa vzťahuje pomoc poľnohospodárom v podobe priamych platieb. V týchto oblastiach sa vytvárajú nárazníkové pásy pre opeľovače a pôda leží ladom a rastú na nej rastliny bohaté na nektár a peľ. Ďalším nástrojom sú agroenvironmentálno-klimatické opatrenia v rámci programov rozvoja vidieka. Iné dôležité stimuly umožňujú poľnohospodárom uplatňovať udržateľné poľnohospodárske systémy v oblastiach sústavy Natura 2000 a investovať do ekologického poľnohospodárstva. Je potrebné vynakladať nepretržité úsilie na rozpoznanie významu opeľovačov pre poľnohospodársku produktivitu. Vidiecke oblasti majú zaiste nesmierny význam pre zdravé populácie opeľovačov, zároveň sa pri podpore biotopov opeľovačov však stále viac uznáva význam mestských a prímestských oblastí. Verejné a súkromné priestranstvá, ako sú parky, záhrady, zelené strechy a zelené steny, fungujú ako biotopové útočisko pre opeľovače a ako „odrazový mostík“, ktorý im umožňuje pohybovať sa a rozptýliť sa v urbanizovaných oblastiach. Vďaka prepojeniu s prírodnými a poloprírodnými oblasťami na vidieku podporujú sieť biotopov opeľovačov v širšej krajine. Viacero sľubných riešení (napríklad prírodné riešenia) môže zlepšiť začlenenie biotopov opeľovačov do veľkých infraštruktúrnych sietí, ako sú cesty, železnice a elektrické vedenia, ktoré sú často spojené s degradáciou biotopov a obvykle sa rozprestierajú na veľkých plochách v rôznych typoch európskej krajiny. Regionálne a miestne orgány by sa mali nabádať, aby investovali do takýchto riešení. Používanie pesticídov Riziká a vplyvy pesticídov na opeľovače vyplývajú z toxicity aktívnej látky a úrovne vystavenia. Aktívne látky používané v prípravkoch na ochranu rastlín je v EÚ možné schváliť len na základe posúdenia rizík, v ktorom sa preukáže, že nemajú nežiaduce účinky na včely medonosné. Európsky úrad pre bezpečnosť potravín (EFSA) v roku 2013 vypracoval usmerňujúci dokument s cieľom posilniť súčasné posudzovanie rizík a zahrnúť do požiadaviek posudzovania okrem iného chronické účinky a voľne žijúce druhy včiel. Tento usmerňujúci dokument však zatiaľ neschválili členské štáty, preto bude nutné vynaložiť ďalšie úsilie na zabezpečenie jeho vykonávania. Komisia v roku 2013 obmedzila používanie troch neonikotinoidových pesticídov po tom, ako sa preukázalo, že predstavujú veľké riziká pre včely. Tieto riziká sa potvrdili v preskúmaní dôkazov EFSA vo februári 2018. Ako sa uvádza v nariadení (ES) č. 1107/2009, je dôležité prijať primerané opatrenia na zmiernenie týchto rizík. Návrh Komisie na ďalšie obmedzenie uvedených troch neonikotinoidových pesticídov bol členskými štátmi schválený 27. apríla 2018. V smernici 2009/128/ES sa ďalej stanovuje celý rad opatrení na podporu udržateľného používania povolených pesticídov. Konkrétne ciele a opatrenia je možné stanoviť v národných akčných plánoch na základe smernice s cieľom reagovať na vplyvy pesticídov na opeľovače. Invázne nepôvodné druhy Ďalšiu kľúčovú hrozbu pre opeľovače predstavujú invázne nepôvodné druhy. V nariadení (EÚ) č. 1143/2014 sa stanovuje súbor opatrení, ktoré je potrebné prijať v tejto oblasti v celej EÚ. Nepretržité úsilie o vykonávanie týchto opatrení a zostavenie zoznamu nových druhov, ktoré sa považujú za hrozbu, zmierni škodlivé účinky, napríklad tie, ktoré súvisia s predátorským správaním sršňa ázijského (Vespa velutina) alebo ničením biotopov opeľovačov určitými druhmi rastlín, ako je napríklad netýkavka žliazkatá (Impatiens glandulifera), ktorá prekryje pôvodnú vegetáciu. Ďalej by sa malo podporovať používanie pôvodných druhov opeľovačov a pôvodných druhov rastlín na súkromné i verejné účely s cieľom predísť rizikám, ktorým sú vystavené pôvodné druhy opeľovačov zo strany nepôvodných druhov. Iné hrozby Na opeľovače má ďalej vplyv zmena klímy, znečistenie životného prostredia a choroby. Zmena klímy ovplyvňuje rozšírenie a oblasť výskytu opeľovačov, ich biotopy a vzájomné pôsobenie, a to prostredníctvom postupných zmien a extrémnych poveternostných javov. Súhrnné štúdie o účinkoch rôznych znečisťujúcich látok (ako sú znečistenie ovzdušia, ťažké kovy a svetelné znečistenie) a chorôb síce nie sú k dispozícii, je však známe, že tieto látky a choroby poškodzujú voľne žijúce opeľovače alebo negatívne ovplyvňujú ich biotopy. Táto iniciatíva sa priamo nezameriava na uvedené hrozby. Ich vplyvy na opeľovače pomôžu zmierniť politiky EÚ týkajúce sa opatrení v oblasti klímy, znečistenia ovzdušia a zdravia včiel. Prispeje však k riešeniu týchto a ďalších hrozieb nepriamo, prostredníctvom podpory zachovania, vytvorenia a prepojenia zdravých biotopov pre opeľovače a riešením problému šírenia nepôvodných druhov, ktoré prenášajú škodlivé patogény a choroby, čím sa zlepší celková klimatická odolnosť európskych ekosystémov. 2.3.PRIORITA III: Zvyšovanie informovanosti, zapojenie širokej verejnosti a podpora spolupráce Riešenie problému úbytku opeľovačov si vyžaduje strategický prístup na všetkých úrovniach správy a zapojenie rôznych aktérov. Táto iniciatíva zvýši informovanosť celej spoločnosti o význame opeľovačov a naliehavej potrebe prijať opatrenia. Prostredníctvom propagácie a šírenia najlepších postupov a podpory ďalšej spolupráce podnieti vedeckú komunitu, politických predstaviteľov, podniky a občanov, aby podnikli kroky a spolupracovali. Existuje viacero platforiem umožňujúcich spoluprácu v oblasti opeľovačov (napríklad výskumné siete a platformy na výmenu poznatkov o politikách), je však potrebné ďalej posilniť schopnosť spolupráce. Komisia a členské štáty by mali zvýšiť informovanosť o možnostiach financovania v tejto oblasti a podporiť ich. Spoločné nástroje a vzory na vypracovanie plánov a stratégií týkajúcich sa opeľovačov v nadväznosti na najlepšie postupy pomôžu prijať ďalšie opatrenia na vnútroštátnej, regionálnej a miestnej úrovni. Zvýšené výdavky EÚ na národné včelárske programy by takisto mohli pomôcť, aby verejnosť a odborníci lepšie pochopili význam voľne žijúcich opeľovačov pre spoločnosť a hospodárstvo. Európska únia rozšíri svoj príspevok k celosvetovým opatreniam týkajúcim sa opeľovačov, a to posilnením podpory ochranných opatrení v rámci Medzinárodnej iniciatívy zameranej na opeľovače (International Pollinators Initiative), ktorú vedie Organizácia OSN pre výživu a poľnohospodárstvo, a podpory medzinárodnej spolupráce prostredníctvom Koalície na záchranu opeľovačov (Coalition of the Willing on Pollinators). 3.Záver Iniciatíva EÚ zameraná na opeľovače prispeje k dosiahnutiu cieľov stratégie EÚ v oblasti biodiverzity do roku 2020 a sektorových politik, ako je spoločná poľnohospodárska politika a politika súdržnosti. Poskytne aj cenné informácie o pokroku EÚ pri dosahovaní príslušných cieľov OSN v oblasti trvalo udržateľného rozvoja. Iniciatíva sa bude vykonávať v súčinnosti s Akčným plánom pre ľudí, prírodu a hospodárstvo, predovšetkým s pripravovanými usmerneniami týkajúcimi sa zelenej infraštruktúry na úrovni EÚ a začlenenia ekosystémových služieb do rozhodovania. Prichádza v čase, keď sa majú začať medziinštitucionálne rokovania o viacročnom finančnom rámci EÚ na obdobie po roku 2020. Dokončenie navrhovaných opatrení sa plánuje do roku 2020, bude však dôležité udržať tempo a čo najlepšie využiť budúce nástroje EÚ na financovanie s cieľom podporiť účinné opatrenia, ktoré riešia problém úbytku opeľovačov v dlhodobom horizonte.